### NN 14/2026 (11.2.2026.), Pravilnik o vrstama i postupku dodjele priznanja i visine novčanih nagrada službenicima Ministarstva financija, Carinske uprave

MINISTARSTVO FINANCIJA

140

Na temelju članka 98. stavka 8. Zakona o carinskoj službi (»Narodne novine«, br. 68/13, 30/14, 115/16, 39/19, 98/19, 155/23 i 36/24), ministar financija donosi

PRAVILNIK

O VRSTAMA I POSTUPKU DODJELE PRIZNANJA I VISINE NOVČANIH NAGRADA SLUŽBENICIMA MINISTARSTVA FINANCIJA, CARINSKE UPRAVE

PREDMET PRAVILNIKA

Članak 1.

Ovim Pravilnikom uređuju se vrste priznanja, postupak dodjele priznanja i visine novčanih nagrada te uvjeti i način dodjele spomen-značke carinskim službenicima u Ministarstvu financija, Carinskoj upravi (u daljnjem tekstu: Carinska uprava).

RODNA NEUTRALNOST IZRAZA

Članak 2.

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod bez obzira jesu li korišteni u muškom ili ženkom rodu.

VRSTE PRIZNANJA

Članak 3.

Vrste nagrada ili priznanja su godišnja nagrada, prigodna nagrada, zahvalnica, pisano priznanje i spomen-značka.

GODIŠNJA NAGRADA

Članak 4.

(1) Godišnja nagrada dodjeljuje se carinskim službenicima za posebna dostignuća, za iznimne i natprosječne radne rezultate, ili za iznimno zalaganje i stručnost koja je iskazana pri obavljanju poslova, ili otkrivanja značajnijih prekršaja i kaznenih djela ili zbog porasta ugleda carinske službe.

(2) Godišnja nagrada dodjeljuje se u pravilu prigodom obilježavanja Dana carinske službe – 21. rujna na blagdan »Svetog Mateja«.

Članak 5.

(1) Godišnja nagrada dodjeljuje se u novčanom iznosu koji se za:

– pojedinca isplaćuje u visini jedne osnovice za izračun plaće za državne službenike u Republici Hrvatskoj

– skupinu isplaćuje za svakog člana skupine u visini pedeset posto osnovice za izračun plaće za državne službenike u Republici Hrvatskoj.

(2) Odluku o isplati novčane nagrade iz stavka 1. ovoga članka donosi ministar financija na prijedlog ravnatelja Carinske uprave.

(3) Obrazac Odluke o dodijeli godišnje nagrade sastavni je dio ovoga Pravilnika opisan u prilogu 1.

PRIGODNA NAGRADA

Članak 6.

(1) Prigodna nagrada može se dodijeliti u novčanom iznosu i dodjelom medalja.

(2) Prigodna nagrada dodjeljuje se carinskom službeniku iz razloga utvrđenih člankom 4. stavkom 1. ovoga Pravilnika, i to u novčanom iznosu iz članka 5. stavak 1. alineja 1. ovoga Pravilnika.

(3) Prigodna nagrada može se dodijeliti i za aktivnosti koje su dodatno doprinijele povjerenju u carinsku službu, zakonitosti rada, kvaliteti, efikasnosti i ekonomičnosti rada službe, javnom predstavljanju carinske službe i njenom uključivanju u društvenu zajednicu, kao i projektnom timu, radnoj skupini ili povjerenstvu za uspješno završen projekt ili neku drugu zadaću.

(4) Prigodna nagrada može se dodijeliti tijekom cijele godine.

(5) Odluku o isplati novčane nagrade iz stavka 1. ovoga članka donosi ministar financija na prijedlog ravnatelja Carinske uprave.

(6) Obrazac Odluke o dodijeli prigodne nagrade sastavni je dio ovoga Pravilnika opisan u prilogu 2.

SKUPNA GODIŠNJA I SKUPNA PRIGODNA NAGRADA

Članak 7.

(1) Skupna godišnja i skupna prigodna nagrada dodjeljuje se carinskim službenicima iz razloga utvrđenih u članku 4. i 6. ovoga Pravilnika koji su u obavljanju poslova zajedno djelovali pod rukovođenjem nadređene osobe ili su djelovali samoinicijativno.

(2) Skupna godišnja i skupna prigodna nagrada dodjeljuje se u novčanom iznosu iz članka 5. stavka 1. alineja 2. ovoga Pravilnika.

(3) Skupna nagrada može se dodijeliti skupini od najviše deset carinskih službenika.

(4) Odluku o isplati novčane nagrade iz stavka 1. ovoga članka donosi ministar financija na prijedlog ravnatelja Carinske uprave.

ZAHVALNICA

Članak 8.

(1) Za značajan doprinos u suradnji sa Carinskom upravom drugim državnim službenicima, tijelima državne uprave, jedinicama lokalne i područne (regionalne) samouprave, javnim službama, organizacijama, udrugama, gospodarskim subjektima, stranim administracijama i građanima dodjeljuju se zahvalnice.

(2) Za ostvarenu međunarodnu suradnju ili uspješno provedeno zajedničko carinsko postupanje carinskim službenicima stranih država dodjeljuju se zahvalnice.

(3) Odluku o dodjeli zahvalnice iz stavka 1. i 2. ovoga članka donosi ravnatelj Carinske uprave.

(4) Obrazac Zahvalnice sastavni je dio ovoga Pravilnika opisan u prilogu 3.

PISANO PRIZNANJE

Članak 9.

(1) Pisano priznanje može se dodijeliti ustrojstvenoj jedinici Carinske uprave/carinskom službeniku za ostvarene natprosječne rezultate u obavljanju službene dužnosti, otkrivanje značajnijih prekršaja i kaznenih djela, a koji su pridonijeli porastu ugleda carinske službe.

(2) Odluku o dodjeli pisanog priznanja iz stavka 1. ovoga članka donosi ravnatelj Carinske uprave.

(3) Obrazac priznanja sastavni je dio ovoga Pravilnika opisan u prilogu 4.

MEDALJA

Članak 10.

(1) Medalje se mogu dodijeliti zaslužnim carinskim službenicima za:

– vjernost carinskoj službi,

– izuzetni pothvat u carinskom postupanju čije je djelovanje izravno utjecalo na zaštitu i spašavanje života te tjelesnog integriteta osobe, kao i na spašavanje imovine većeg opsega, odnosno sprječavanja štete za državni proračun značajnih razmjera

– izuzetne zasluge i probitak službe i izravno izlaganje vlastitog zdravlja i života prilikom obavljanja službenih zadaća.

(2) Vrste medalja:

– za 10 godina vjernosti može se dodijeliti medalja »Carinski znak« sa zamjenicom u kutiji iz priloga 5. ovoga Pravilnika.

– za 20 godina vjernosti može se dodijeliti medalja »Brončani carinski znak« sa zamjenicom u kutiji iz priloga 6. ovoga Pravilnika.

– za 30 godina vjernosti može se dodijeliti medalja »Srebrni carinski znak« sa zamjenicom u kutiji iz priloga 7. ovoga Pravilnika.

– za 40 godina vjernosti može se dodijeliti medalja »Zlatni carinski znak« sa zamjenicom u kutiji iz priloga 8. ovoga Pravilnika.

(3) Medalja »Sveti Matej« može se dodijeliti zaslužnim carinskim službenicima za izuzetni pothvat u carinskom postupanju čije je djelovanje izravno utjecalo na zaštitu i spašavanje života te tjelesnog integriteta osobe, kao i na spašavanje imovine većeg opsega, odnosno sprječavanja štete za državni proračun značajnih razmjera i dodjeljuje se u pravilu prilikom obilježavanja Dana carinske službe sa zamjenicom u kutiji iz priloga 9. ovoga Pravilnika.

(4) Medalja »ILOK ‘97« može se dodijeliti prigodno, zaslužnim carinskim službenicima za izuzetne zasluge i probitak službe i izravno izlaganje vlastitog zdravlja i života prilikom obavljanja službenih zadaća sa zamjenicom u kutiji iz priloga 10. ovoga Pravilnika.

(5) Uz medalju, može se dodijeliti prigodna nagrada u visini pedeset posto osnovice za izračun plaće za državne službenike u Republici Hrvatskoj.

(6) Odluku o isplati novčane nagrade iz stavka 5. ovoga članka donosi ministar financija na prijedlog ravnatelja Carinske uprave.

Članak 11.

Za posebne zasluge, angažman i podršku u ostvarivanju probitaka u radu Ministarstava financija, Carinske uprave u znak zahvalnosti ravnatelj Carinske uprave može dodijeliti medalju »Svetog Mateja«.

SPOMEN-ZNAČKA

Članak 12.

(1) Carinskom službeniku kojem prestaje državna služba ili odlazi u drugo državno tijelo, a koji je u obavljanju carinske službe pokazao iznimno zalaganje i stručnost, ostvario natprosječne rezultate i pridonio porastu ugleda carinske službe, može se dodijeliti spomen-značka Carinske uprave iz Priloga 11.

(2) Uz spomen-značku, carinskom službeniku iz stavka 1. ovoga članka može se dodijeliti i prigodna nagrada u visini pedeset posto osnovice za izračun plaće za državne službenike u Republici Hrvatskoj.

(3) Spomen-značku za rad u carinskoj službi dodjeljuje ravnatelj Carinske uprave.

(4) Odluku o isplati novčane nagrade iz stavka 2. ovoga članka donosi ministar financija na prijedlog ravnatelja Carinske uprave.

Članak 13.

Slikovni prikaz sastavnica medalja i spomen-značke nalazi se u prilogu ovoga Pravilnika i njegov je sastavni dio.

OSNIVANJE POVJERENSTVA

Članak 14.

(1) Za postupak dodjele priznanja u novčanom iznosu iz članaka 4., 6., 7., 10. i 12. ovoga Pravilnika osniva se Glavno povjerenstvo i Povjerenstvo područnog carinskog ureda.

(2) Glavno povjerenstvo se sastoji od predsjednika povjerenstva i dva člana i imenuje ih ravnatelj Carinske uprave.

(3) Povjerenstvo područnog carinskog ureda sastoji se predsjednika povjerenstva i dva člana i imenuje ih ravnatelj Carinske uprave.

POSTUPAK PREDLAGANJA DODJELE PRIZNANJA

Članak 15.

(1) Prijedlog za dodjelu priznanja u novčanom iznosu iz članaka 4., 6., 7., 10. i 12. ovoga Pravilnika za službenike Središnjeg ureda može podnijeti nadležni pomoćnik ravnatelja u Središnjem uredu i dostavlja ga Glavnom povjerenstvu.

(2) Prijedlog o dodjeli priznanja u novčanom iznosu iz stavka 1. ovoga članka mora sadržavati:

– ime i prezime službenika,

– naziv radnog mjesta,

– ustrojstvenu jedinicu u kojoj je zaposlen,

– obrazloženje opisa postignutih natprosječnih rezultata, akcije ili pothvata zbog kojeg se predlaže dodjela

(3) Prijedlog za dodjelu priznanja za godišnju i skupnu godišnju nagradu, uz podatke iz stavka 2. ovoga članka mora sadržavati i sljedeće kriterije:

– da je službenik za prethodnu kalendarsku godinu ocijenjen najmanje »uspješan«,

– da službenik nije kažnjavan za teške povrede službene dužnosti i da se protiv njega ne vodi postupak zbog teške povrede službene dužnosti, niti da je proglašen krivim za kazneno djelo za koje se progoni po službenoj dužnosti, niti se vodi kazneni postupak koji se progoni po službenoj dužnosti.

(4) Opravdanost prijedloga o dodjeli priznanja u novčanom iznosu Glavno povjerenstvo će donijeti na temelju podataka iz stavka 2. ovoga članka i kriterija iz stavka 3. ovoga članka i dostaviti ravnatelju Carinske uprave.

Članak 16.

(1) Prijedlog za dodjelu priznanja u novčanom iznosu iz članaka 4., 6., 7., 10. i 12. ovoga Pravilnika za službenike područnog carinskog ureda može podnijeti nadležni rukovoditelj ustrojstvene jedinice područnog carinskog ureda i dostavlja ga Povjerenstvu područnog carinskog ureda.

(2) Prijedlog o dodjeli priznanja u novčanom iznosu iz stavka 1. ovoga članka mora sadržavati:

– ime i prezime službenika,

– naziv radnog mjesta,

– ustrojstvenu jedinicu u kojoj je zaposlen,

– obrazloženje opisa postignutih natprosječnih rezultata, akcije ili pothvata zbog kojeg se predlaže dodjela.

(3) Prijedlog za dodjelu priznanja za godišnju i skupnu godišnju nagradu uz medalju uz podatke iz stavka 2. ovoga članka mora sadržavati i sljedeće kriterije:

– da je službenik za prethodnu kalendarsku godinu ocijenjen najmanje »uspješan«,

– da službenik nije kažnjavan za teške povrede službene dužnosti i da se protiv njega ne vodi postupak zbog teške povrede službene dužnosti, niti da je proglašen krivim za kazneno djelo koje se progoni po službenoj dužnosti, niti se vodi kazneni postupak koji se progoni po službenoj dužnosti.

(4) Mišljenje o prijedlogu priznanja u novčanom iznosu iz članaka 4., 6., 7., 10. i 12. ovoga Pravilnika povjerenstvo područnog carinskog ureda dostavlja Glavnom povjerenstvu.

(5) Opravdanost prijedloga o dodjeli priznanja u novčanom iznosu Glavno povjerenstvo donijet će na temelju podataka iz stavka 2. ovoga članka i kriterija iz stavka 3. ovoga članka.

Članak 17.

(1) Prijedlog za dodjelu priznanja u novčanom iznosu iz članaka 4., 6., 7., 10. i 12. ovoga Pravilnika službenicima područnih carinskih ureda može podnijeti i pomoćnik ravnatelja iz područja nadležnosti Sektora kojim upravlja i dostavlja ga Glavnom povjerenstvu.

(2) Prijedlog o dodjeli priznanja u novčanom iznosu iz stavka 1. ovoga članka mora sadržavati:

– ime i prezime službenika,

– naziv radnog mjesta,

– ustrojstvenu jedinicu u kojoj je zaposlen,

– obrazloženje opisa postignutih natprosječnih rezultata, akcije ili pothvata zbog kojeg se predlaže dodjela.

(3) Prijedlog za dodjelu priznanja za godišnju i skupnu godišnju nagradu uz podatke iz stavka 2. ovoga članka mora sadržavati i sljedeće kriterije:

– da je službenik za prethodnu kalendarsku godinu ocijenjen najmanje »uspješan«,

– da carinski službenik nije kažnjavan za teške povrede službene dužnosti i da se protiv njega ne vodi postupak zbog teške povrede službene dužnosti, niti da je proglašen krivim za kazneno djelo koje se progoni po službenoj dužnosti, niti se vodi kazneni postupak koji se progoni po službenoj dužnosti.

(4) Opravdanost prijedloga o dodjeli priznanja u novčanom iznosu Glavno povjerenstvo će donijeti na temelju podataka iz stavka 2. ovoga članka i kriterija iz stavka 3. ovoga članka.

Članak 18.

Ravnatelju Carinske uprave prijedlog za dodjelu zahvalnice iz članka 8. i pisanog priznanja iz članka 9. ovoga Pravilnika može podnijeti zamjenik ravnatelja, pomoćnik ravnatelja Carinske uprave i pročelnik područnog carinskog ureda.

DODJELA PRIZNANJA

Članak 19.

(1) Godišnje i prigodne nagrade, zahvalnice i medalje dodjeljuju se na svečani način i javno se objavljuju.

(2) Neće se javno objaviti osobni podaci osobe, odnosno drugi podaci vezani uz dodjelu nagrade, medalje, priznanja i zahvalnice, ako bi njihova objava mogla ugroziti sigurnost osobe ili ako bi se objavljivanjem ovih podataka otkrila tajna te ako osoba zatraži da se njeni osobni podaci ne objave.

ZAVRŠNA ODREDBA

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/30
 Urbroj: 513-02-1820/9-26-11
 Zagreb, 5. veljače 2026.

Potpredsjednik
 Vlade Republike Hrvatske
 i ministar financija
 dr. sc. Tomislav Ćorić, v. r.

![](/files/_web/sluzbeni-dio/2026/134506/images/5646.jpg)

![](/files/_web/sluzbeni-dio/2026/134506/images/5639.jpg)

![](/files/_web/sluzbeni-dio/2026/134506/images/5632.jpg)

![](/files/_web/sluzbeni-dio/2026/134506/images/5624.jpg)

Prilog 5.

»Carinski znak«

![](/files/_web/sluzbeni-dio/2026/134506/images/5617.jpg)

Medalja za 10 godina službe je pravokutnog oblika, u obliku kvadrata zakrenutog za 45°. Sastoji se od znaka medalje na vrpci i male oznake medalje. Znak medalje je ovješen na šesterokutnu vrpcu tamno plave boje ukrašen sa jednim zlatnim okomito postavljenim hrvatskim pleterom (troplet). Na znaku medalje istaknut je stilizirani logotip Carinske uprave koji je s desne i donje stane ukrašen Hrvatskim pleterom (tropletom), navedeno je zlatne boje, a podloga ispod logotipa i pletera tamno plave je boje. Sve zajedno uokvireno je okvirom zlatne boje. Medalja je napravljena iz mesinga kovanjem, sjajna i obojana plavom bojom.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika.

Prilog 6.

»Brončani carinski znak«

![](/files/_web/sluzbeni-dio/2026/134506/images/5610.jpg)

Brončana medalja je pravokutnog oblika, u obliku kvadrata zakrenutog za 45°. Sastoji se od znaka medalje na vrpci i male oznake medalje. Znak medalje je ovješen na šesterokutnu vrpcu tamno plave boje ukrašen sa dva brončana okomito postavljena hrvatska pletera (tropleta). Na znaku medalje istaknut je stilizirani logotip Carinske uprave koji je uzduž desnog i donjeg ruba ukrašen s Hrvatskim pleterom (tropletom). Medalja je napravljena iz bakra kovanjem te je patinirana.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika.

Prilog 7.

»Srebrni carinski znak«

![](/files/_web/sluzbeni-dio/2026/134506/images/5605.jpg)

Srebrna medalja je pravokutnog oblika, u obliku kvadrata zakrenutog za 45°. Sastoji se od znaka medalje na vrpci i male oznake medalje. Znak medalje je ovješen na šesterokutnu vrpcu tamno plave boje ukrašen s tri srebrna okomito postavljena hrvatska pletera (tropleta). Na znaku medalje istaknut je stilizirani logotip Carinske uprave koji je uzduž desnog i donjeg ruba ukrašen Hrvatskim pleterom (tropletom). Medalja je napravljena iz mesinga kovanjem, površinski je posrebrena srebrom finoće 999/1000 te je patinirana.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika.

Prilog 8.

»Zlatni carinski znak«

![](/files/_web/sluzbeni-dio/2026/134506/images/5597.jpg)

Zlatna medalja je pravokutnog oblika, u obliku kvadrata zakrenutog za 45°. Sastoji se od znaka medalje na vrpci i male oznake medalje. Znak medalje je ovješen na šesterokutnu vrpcu tamno plave boje ukrašen s četiri zlatna okomito postavljena hrvatska pletera (tropleta). Na znaku medalje istaknut je stilizirani logotip Carinske uprave koji je uzduž desnog i donjeg ruba ukrašen Hrvatskim pleterom (tropletom). Medalja je napravljena iz mesinga kovanjem, u mat-sjajnoj kombinaciji te je površinski pozlaćena zlatom finoće 999/1000.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika.

Prilog 9.

Medalja »Sveti Matej«

![](/files/_web/sluzbeni-dio/2026/134506/images/5591.jpg)

![](/files/_web/sluzbeni-dio/2026/134506/images/5585.jpg)

![](/files/_web/sluzbeni-dio/2026/134506/images/5577.jpg)

Medalja Sv. Matej okruglog je oblika, promjera 40 mm. Sastoji se od znaka medalje na vrpci i male oznake medalje. Znak medalje je ovješen na vrpcu u obliku trokuta bijele boje koji uz donji lijevi krak ima istaknut hrvatski pleter (troplet) u zlatnoj boji. Na naličju medalje istaknut je lik Sv. Mateja koji je po rubu uokviren tropletim pleterom. Na poleđini medalje istaknut je natpis: »Ministarstvo financija Carinska uprava Sv. Matej«. Medalja je izrađena iz mesinga kovanjem debljine 2,5 mm, zatim je površinski obrađena i pozlaćena zlatom finoće 999/1000.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika s apliciranim malim znakom stilizirane medalje Sv. Matej u metalnoj izvedbi zlatne boje, površinski pozlaćena aplikacija zlatom čistoće 999/1000.

Prilog 10.

Medalja »ILOK '97«

![](/files/_web/sluzbeni-dio/2026/134506/images/5572.jpg)

![](/files/_web/sluzbeni-dio/2026/134506/images/5566.jpg)

![](/files/_web/sluzbeni-dio/2026/134506/images/5558.jpg)

Medalja za izvanredne zasluge i probitak okruglog je oblika, promjera 40 mm. Sastoji se od znaka medalje na vrpci i male oznake medalje. Znak medalje je ovješen na vrpcu u obliku trokuta u bojama hrvatske zastave. Na znaku medalje istaknut je znak Carinske uprave koji se nalazi na podlozi od stilizirane hrvatske šahovnice. S gornje stane znaka istaknut je natpis ILOK, a s donje stane istaknut je datum 14. VII. 1997. Sve zajedno uokvireno je okvirom zlatne boje. Na poleđini medalje istaknut je natpis: »ZA IZNIMNE ZASLUGE I PROBITAK«. Medalja je izrađena iz mesinga kovanjem debljine 2,5 mm, zatim je površinski obrađena i pozlaćena zlatom finoće 999/1000.

Mala oznaka medalje izrađena je od trake u istim bojama kao i vrpca medalje u obliku vodoravnog pravokutnika. Na licu pravokutnika na sredini nalazi se aplicirani znak Carinske uprave u metalnoj izvedbi zlatne boje, površinski pozlaćena aplikacija zlatom čistoće 999/1000.

Prilog 11.

Spomen – značka

![](/files/_web/sluzbeni-dio/2026/134506/images/5550.jpg)

Spomen-značka izrađena je iz mesinga kovanjem. Okruglog je oblika promjera 55 mm. Na gornjem polukrugu na vanjskom rubu nalazi se hrvatski pleter (troplet) u srebrnoj boji, a unutar njega na podlozi srebrne boje nalazi se u sredini grb Republike Hrvatske u propisanim bojama, dok je s njegove lijeve strane ovalno upisana riječ »REPUBLIKA«, a s desne strane je ovalno upisana riječ »HRVATSKA«. Na donjoj polovini značke nalazi se stilizirana zastava Republike Hrvatske u propisanim bojama. Ispod zastave na podlozi srebrne boje uz donji rub značke upisana je riječ »CARINA«.

Natpisna pločica izrađena je kovanjem iz mesinga 1,5 mm debljine, dimenzije 65x20 mm sa zaobljenim rubovima. Pločica je srebrne boje i svaka je personalizirana.